Bejaarde besteel by OTMArgieffoto: Kent Williamson ŉ Bejaarde vrou is die afgelope naweek duisende rande kwyt toe booswigte haar by ŉ outomatiese tellermasjien (OTM) geteiken het. Die 66-jarige vrou het Saterdag teen 11:30 die teller in Riebeeckstad in die Vrystaat gebruik om geld te trek. Volgens die polisie was daar ŉ kort swart man langs die teller, wat die OTM voor haar gebruik het. “Hy het gemaak of hy sy kwitansie uit die masjien wou haal en toe haar bankkaart gegryp. Toe sy vra waar haar kaart is, sê hy haar kaart is in die masjien,” sê brig. Motantsi Makhele. ŉ Tweede man het haar toe genader en gesê sy kan voortgaan om die masjien te gebruik deur haar pin-nommer in te tik. “Die vrou het egter geweier en dadelik probeer om haar kaart te blok sodat dit nie misbruik kon word nie. Voordat sy dit egter kon doen het sy ŉ SMS-boodskap ontvang dat verskeie bedrae, so groot as R860 en R2 000, reeds uit haar rekening getrek is by ŉ ander bankteller. R1 720 is bestee by die McLean-drankwinkel om drank te koop,” sê Makhele. ŉ Totaal van R8 460 is uit die vrou se rekening gesteel. “Ons raai inwoners aan om versigtig te wees wanneer hulle gebruik maak van ŉ OTM. Hulle moet altyd seker maak hulle is alleen by die masjien en geen hulp aanvaar van vreemdelinge nie,” sê Makhele. Hy raai die publiek ook aan om hul instink te vertrou en indien iemand by ŉ bepaalde masjien verdag voorkom, liefs nie die masjien te gebruik nie. Niemand is tot dusver in hegtenis geneem nie en die polisie doen ŉ beroep op enigeen met inligting oor die verdagtes om dit so gou moontlik aan die polisie deur te gee. Lede van die publiek kan die ondersoekbeampte sers. Malefetsane Tilo gedurende kantoorure bel by 057 391 6275.